’Gabt go por rë go kidizha kureꞌ;
na niliꞌbeꞌ ka rë xaꞌ ngulen,
per nakiꞌn gak widiꞌzh kwaꞌn nzobniꞌ lo Yech cheꞌn Dios por Da:
“Men nzhao kun na,
men zeꞌ niyiꞌ nine da.”
Kureꞌ nin lo go,
lëꞌgaꞌ naga gak rë kureꞌ,
nes par or gake,
orzeꞌ yila go,
na nak xaꞌ nzhapa nak da.
Walika kwaꞌn nin lo go,
xaꞌ leꞌ wen lo men Da,
lon mileꞌ xaꞌi;
mbaino xaꞌ leꞌ wen lon,
lo Xuza mileꞌ xaꞌi,
Me mixëꞌl da.
No or milox midiꞌzh Jesús kureꞌ,
dox niwin laxtoꞌ Me,
no tuli nzhab Mei:
―Walika kwaꞌn nin lo go,
mis tu rë go reꞌ,
chi da lo rë xaꞌ nileꞌ mandad.
Orzeꞌ nguzublo niwiꞌ rë men cheꞌn Jesús lo wech bixaꞌ,
per nanet bixaꞌ par cho yek nzha kureꞌ.
No tu rë men cheꞌn Jesús,
xaꞌ dox nichëꞌl Me kun lëꞌ,
nzob kiyao gax taꞌ Me,
orzeꞌ miluꞌ Simón Per tu señ lo xaꞌ reꞌ,
par naꞌbdiꞌzh xaꞌ reꞌ lo Jesús,
cho ka xaꞌ zeꞌ,
orzeꞌ nguzubi xaꞌ reꞌ xcheꞌp gax taꞌ Jesús,
par nzhab xaꞌ:
―Lëꞌ go,
¿cho ka xaꞌ zeꞌ gaꞌ?
Orzeꞌ nzhab Jesús:
―Lëꞌda gazh tlëꞌ pan,
no zane kaꞌ xaꞌ,
xaꞌ zeꞌi orzeꞌ.
Orzeꞌ migazh Jesús tlëꞌ pan,
no mizaꞌ Mei nkaꞌ Judas,
xgaꞌn Simón Iscariote.
No or milox ndao Judas tu bok pan reꞌ,
orzeꞌ nguio Mizhab laxtoꞌ xaꞌ,
kuzeꞌ nzhab Jesús lo Judas:
―Kwaꞌn nileꞌl xigab leꞌl,
bileꞌi tuli.
Per ni tu rë men cheꞌn Jesús,
xaꞌ nzhin kiyao xcheꞌ zeꞌ,
nangazobyekt bixaꞌ,
chon midiꞌzh Jesús lo Judas seꞌ,
no por lëꞌ Judas nak xaꞌ niguchaoꞌ dimi,
kuzeꞌ mileꞌ zipla bixaꞌ xigab,
pas nzhab Jesús,
ziꞌ Judas más kwaꞌn gao bixaꞌ par zhë lani,
o kiꞌz xaꞌ dimi kaꞌ rë men prob,
no or milox ndao Judas bok pan reꞌ,
tuli nguroꞌ xaꞌ,
no yëꞌl la orzeꞌ.
No or nguroꞌ la Judas,
orzeꞌ nzhab Jesús lo más rë men cheꞌn Me,
xaꞌ miaꞌn zeꞌ:
―Mizhin zhë,
rulo yalnazhon kwaꞌn kinu Xgaꞌn Dios,
Me nu nak tu men yizhyuo;
mbaino por Xgaꞌn Dios,
rulo yalnazhon cheꞌn Dios,
no chi lëꞌ Xgaꞌn Dios luꞌ xmod nak yalnazhon cheꞌn Dios,
nu ska Dios luꞌ xmod nak yalnazhon cheꞌn Xgaꞌn Me;
no luꞌ Mei tuli.
Rë xmëꞌda,
nin lo go,
kaxcheꞌptsa nzon kun go;
lëꞌ go kwaꞌn da,
per nela nzhap ka lo rë xaꞌ nileꞌ mandad lo rë men Israel,
seꞌska nin lo go nal:
Nagakt bi go plo biꞌn.
Lëꞌda lu xtu mod ban go:
Bichizhiꞌ go wech go.
Nela xa nazhiꞌ da go gaꞌ,
seꞌ bichizhiꞌ go tu go kun xtu go.
Chi lëꞌ go chizhiꞌ tu go kun xtu go,
orzeꞌ lëꞌ rë men yizhyuo ne,
lëꞌ go nak men da.
Orzeꞌ minaꞌbdiꞌzh Simón Per lo Jesús,
nzhab xaꞌ:
―Lëꞌ go,
¿plo biu?
―Plo biꞌn,
―nzhab Jesús― nagakt yiꞌdkël ticha nalreꞌ,
per zhin zhë,
lëꞌl yiꞌdkë ticha.
Orzeꞌ nzhab Per:
―Lëꞌ go,
¿chon nagakt yiꞌdkëꞌn ticha go nalreꞌ?
¡Wanei kwane lëꞌda reꞌ,
ter gat da por go!
Orzeꞌ nzhab Jesús:
―¿Chi walikal,
ter gatal por da?
No kwaꞌn nanen,
ni naga këꞌ gai kant,
chon wëlt kaꞌchal,
gabal,
nalibeꞌtaꞌl da.